 NA CHARLES WASONGA HATIMA ya Gavana wa Meru Kawira Mwangaza sasa itaamuliwa kwenye kikoa cha maseneta wote 67. Hii ni baada ya maseneta, wengi wao wakitoka mrengo tawala wa Kenya Kwanza, kutupilia mbali hoja iliyopendekeza kubuniwa kwa kamati maalum ya maseneta 11 kuthibitisha uhalali au mantiki ya mashtaka dhidi ya gavana Mwangaza. Gavana huyo alitimuliwa afisini Jumatano, Oktoba 25, 2023, baada ya madiwani 59 kati ya 69 wa Bunge la Kaunti ya Meru kuunga mkono hoja hiyo. Madiwani 10 walikosa kuhudhuria kikao hicho. Maseneta walifikia uamuzi huu baada ya Spika wa Seneti Amason Kingi kuwasilisha ujumbe kutoka kwa Spika wa Bunge la Meru Ayub Bundi wenye tuhuma zilizowasilishwa dhidi ya gavana Mwangaza. “Hii ni kuwajulisha kwamba mnamo Jumatano, Oktoba 25, 2023, bunge la Kaunti ya Meru kupitia uamuzi chini ya Kipengele cha 181 cha Katiba ya Kenya, liliidhinisha hoja ya kuondolewa afisini kwa gavana Kawira Mwangaza,” Spika Kingi akasoma kwenye wasilisho lake kwa maseneta Jumanne alasiri. Maseneta waliangusha hoja iliyowasilishwa na Kiranja wa Wachache Ledama Ole Kina ambayo ilipendekeza kubuniwa kwa kamati ya maseneta 11 kuchunguza tuhuma dhidi ya gavana huyo. Maseneta wa Kenya Kwanza wakiongozwa na Kiongozi wa Wengi Aaron Cheruiyot walitaka hatima ya gavana Mwangaza iamuliwe na kamati ya maseneta. Hoja ya kutimuliwa kwa Bi Mwangaza ndiyo ya tatu kuamuliwa katika kamati ya maseneta wote. Mnamo Januari 29, 2020, kamati ya maseneta wote iliidhinisha kutimuliwa afisini kwa aliyekuwa Gavana wa Kiambu Ferdinand Waititu almaarufu Baba Yao. Na mnamo Desemba 20, mwaka huo hatima ya aliyekuwa Gavana wa Nairobi Mike Sonko pia iliamuliwa kwenye kamati ya maseneta wote. Wadadisi wanasema kuwa gavana huyo ametelelezwa na viongozi wote wa Kenya Kwanza kutoka Meru. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  